Fi stqarrija l-Gvern qal li f'Malta, it-tilqim tal-AstraZeneca se jibqa' jingħata kif ippjanat. Żiedu li ma kienx hemm rapporti ta' reazzjonijiet minn dawk li ħadu t-tilqima tal-AstraZeneca bħalma huwa rrappurtat li kien hemm fl-Awstrija. Huwa żied li f'Malta l-lott li minnu ġiet sopiża konsenja fl-Awstrija ġie mogħti kollu. L-Awtoritajiet tas-Saħħa qalu li huma talbu d-direzzjoni tal-Awtorità Maltija tal-Mediċini dwar l-użu ta' dan il-vaċċin li min-naħa tagħha rrakkomandat li l-programm ta' tilqim tal-AstraZeneca jissokta kif ippjanat. L-Awtorità Ewropea għall-Mediċini saħqet li m'hemm ebda indikazzjoni li l-vaċċin kien il-kawża tal-kumplikazzjonijiet tas-saħħa rrappurtati fl-Awstrija, anke għaliex il-kumplikazzjonijiet tas-saħħa rrappurtati mhumiex imniżżla bħala sintomi tal-vaċċin. L-istqarrija temmet li l-Awtoritajiet tas-Saħħa qegħdin isegwu s-sitwazzjoni mill-qrib u jisħqu li ma hemmx lok ta' allarm għall-pazjenti li rċivew il-vaċċin minn din il-konsenja. Aktar kmieni Malta huwa wieħed mill-pajjiżi li għandu tilqimiet mill-konsenja tal-AstraZeneca li ġiet sospiża temporanjament f'sitt pajjiżi tal-Unjoni Ewropea, wara li wħud min-nies li tlaqqmu biha żviluppaw emboli tad-demm (bloodclots) u persuna fl-Awstrija mietet bi trombożi, iżda għadha ma ġietx stabbilita rabta ċara bejn l-AstraZeneca u dawn il-każijiet. L-Aġenzija Ewropea tal-Mediċini (EMA) ilbieraħ kitbet li l-konsenja tan-numru ABV5300 ġiet sospiża fl-Awstrija wara li persuna kellha trombożi, li sseħħ meta jiffurmaw ħafna emboli tad-demm fiċ-ċelloli, u mietet 10 ijiem wara li ħadet il-vaċċin. Persuna oħra fl-Awstrija li ħadet it-tilqima kellha tittieħed l-isptar għal emboliżmu pulmonarju, u qiegħda tirkupra. Minkejja dan, s'issa għad m'hemm l-ebda indikazzjoni li kien il-vaċċin li kkawża dawn il-kundizzjonijiet, li mhumiex imniżżlin bħala sintomi għall-vaċċin. Il-każ fl-Awstrija L-Awstrija tissospendi konsenja tal-vaċċin tal-AstraZeneca Din il-konsenja ngħatat lil 17-il pajjiż fl-Unjoni Ewropea, fosthom Malta. Xi pajjiżi ssospendew l-użu ta' din il-konsenja bħala miżura ta' prekawzjoni, filwaqt li għaddejjin l-investigazzjonijiet. Dawn il-pajjiżi huma d-Danimarka, l-Estonja, il-Latvja, il-Litwanja, l-Awstrija, u l-Lussemburgu. Is-17-il pajjiż tal-UE li rċivew din il-konsenja huma l-Awstrija, il-Bulgarija, Ċipru, l-Estonja, Franza, il-Greċja, l-Iżlanda, l-Irlanda, il-Latvja, il-Litwanja, il-Lussemburgu, Malta, l-Olanda, il-Polonja, Spanja u l-Iżvezja. Dwar id-Danimarka Id-Danimarka tissospendi l-għoti tal-vaċċin AstraZeneca